กระทรวงทรัพยากรธรรมชาติและสิ่งแวดล้อม ผลักดันโครงการ “เปลี่ยนพลาสติกเป็นบุญ (เมื่อคุณหมุนเวียน)” เนื่องในวันสิ่งแวดล้อมโลก 2563
กระทรวงทรัพยากรธรรมชาติและสิ่งแวดล้อม ผลักดันโครงการ “เปลี่ยนพลาสติกเป็นบุญ (เมื่อคุณหมุนเวียน)” เนื่องในวันสิ่งแวดล้อมโลก 2563 พลเอก ประวิตร วงษ์สุวรรณ รองนายกรัฐมนตรี เป็นประธานเปิดตัวโครงการ “เปลี่ยนพลาสติกเป็นบุญ (เมื่อคุณหมุนเวียน)” เนื่องในวันสิ่งแวดล้อมโลก ประจำปี 2563 ตรงกับวันที่ 5 มิถุนายนของทุกปี โดยปีนี้โครงการสิ่งแวดล้อมแห่งสหประชาชาติ (United Nations Environment Programme : UNEP) กำหนดการรณรงค์คือ “Time for Nature ถึงเวลา....คืนลมหายใจให้ธรรมชาติ” เพื่อเชิญชวนผู้คนทั่วโลกปรับเปลี่ยนการใช้ชีวิตคืนสมดุลให้กับธรรมชาติ รองนายกรัฐมนตรี กล่าวว่า ที่ผ่านมารัฐบาลให้ความสำคัญกับการแก้ปัญหาสิ่งแวดล้อมอย่างจริงจัง โดยเฉพาะปัญหาขยะพลาสติก ดังนั้น โครงการ “เปลี่ยนพลาสติกเป็นบุญ (เมื่อคุณหมุนเวียน)” ถือเป็นก้าวสำคัญของประเทศที่แสดงถึงการร่วมกันแก้ปัญหาขยะพลาสติกให้เกิดผลมากขึ้น โดยได้รับความร่วมมือจากหน่วยงานภาครัฐ 20 กระทรวง ภาคีเครือข่ายภาคเอกชน และกลุ่ม PPP Plastic คาดว่า จะสามารถลดปริมาณขยะพลาสติก โดยเฉพาะบรรจุภัณฑ์พลาสติกจากการใช้บริการรับส่งอาหาร หรือ Food Delivery ที่เกิดจากประชาชนให้ความร่วมมือทำงานที่บ้านเพื่อป้องกันการแพร่ระบาดของโรค Covid-19 สิ่งสำคัญอยากให้ประชาชนเข้าใจความสำคัญของการคัดแยกขยะเพื่อนำขยะพลาสติกกลับเข้าสู่กระบวนการรีไซเคิล ซึ่งเป็นการขับเคลื่อนระบบเศรษฐกิจหมุนเวียนและลดปริมาณขยะที่จะเกิดขึ้นทั้งในสังคมและขยะทะเลด้วย จึงขอให้ประชาชนทุกคนช่วยกันคนละไม้คนละมือ คัดแยกขยะพลาสติกสะอาด ขยะพลาสติกที่ปนเปื้อนอาหารและทิ้งลงถังให้ถูกต้องด้านนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า จากการที่ประชาชนใช้บริการ Food Delivery มากขึ้นช่วงวิกฤติสถานการณ์โรค Covid-19 ส่งผลให้เกิดขยะบรรจุภัณฑ์พลาสติกแบบใช้ครั้งเดียว (Single-use Plastic) เพิ่มขึ้น เฉลี่ยร้อยละ 15 หรือจากปกติ 5,500 ตันต่อวัน เพิ่มขึ้นเป็น 6,300 ตันต่อวัน หรือพบใน 1 วันเกิดขยะพลาสติกจาก Food Delivery เฉลี่ย 11 ชิ้นต่อคน โดยไม่มีการคัดแยก ใช้ซ้ำ หรือรีไซเคิล จึงต้องทำโครงการ “เปลี่ยนพลาสติกเป็นบุญ” (เมื่อคุณหมุนเวียน) ขึ้น เพื่อป้องกันและแก้ไขปัญหาขยะพลาสติกอย่างครบวงจรและเป็นรูปธรรม